Aleksi Ojala 2023
Aleksi Ojala ja Perseus Karlström Yleisurheilun Suomi–Ruotsi-maaottelu 2023.
**Aleksi Mikael Ojala** (s. 9. joulukuuta 1992 Urjala) on suomalainen kilpakävelijä. Hän edustaa Urjalan Urheilijoita. Vuosina 2011–2017 hän edusti Turun Weikkoja. Häntä valmentaa Veli-Matti Ranta. Vuonna 2017 Ojalaa valmensivat Jani Lehtinen, Antti Kempas ja Juha Kinnunen. Vuoteen 2017 asti häntä valmensi yhdeksän vuoden ajan Reima Salonen.

Ojala on saavuttanut Kalevan kisoissa 20 kilometrin kävelyssä SM-kultaa vuosina 2015, 2016, 2017 ja 2021, hopeaa vuosina 2013, 2014, 2019 ja 2023 sekä 20 000 metrin kävelystä kultaa vuonna 2020. Vuoden 2017 kisoissa Ojala käveli 20 kilometrin tuolloisen ennätysaikansa 1.23.16. Hänen ennätyksensä 50 kilometrin kävelyssä on 3.46.25 maaliskuulta 2016.

Maantiekävelyn SM-kisoissa (vuoteen 2020 matkana 30 km ja sen jälkeen 35 km) Ojala on saavuttanut SM-kultaa 2017, 2021 ja 2022, hopeaa 2019 ja pronssia 2018. Viestijuoksun SM-kilpailuissa hän on saavuttanut kaksi kultaa (2013, 2014), viisi hopeaa (2011, 2015, 2016, 2017, 2019) ja yhden pronssin (2012) 3 × 3 000 metrin kävelyviestissä. Sisäratojen SM-kilpailuista Ojala on saavuttanut hopeaa (2011) ja kolme pronssia (2012, 2014, 2015) 5 000 metrin kävelyssä.

Aleksi Ojala Kalevan kisoissa 2020.
Ojala sijoittui 10 000 metrin kävelyssä 16:nneksi Tallinnan alle 20-vuotiaiden EM-kilpailuissa 2011. Hänet hylättiin 20 kilometrin kävelyssä Tampereen alle 23-vuotiaiden EM-kilpailuissa 2013. Hän keskeytti 50 kilometrin kävelyn Pekingin MM-kilpailuissa 2015. Hän rikkoi 19. maaliskuuta 2016 kesän Rion olympialaisten tulosrajan Slovakian Dudincessa kävelemällä oman ennätyksensä 50 kilometrillä 3.46.25 ja valittiin Suomen joukkueeseen. Olympiakävelyssä hänet diskattiin epäpuhtaan kävelyn vuoksi.

Kesäkuussa 2017 Ojala käveli 30 kilometrillä tuolloisen ennätyksensä 2.13.23 ja alitti Suomen Urheiluliiton MM-kilpailuihin asettaman näyttörajan 2.17.00. Lontoon MM-kilpailuissa hän sijoittui 50 kilometrin kävelyssä 14:nneksi ajalla 3.47.20. Hän keskeytti 50 kilometrin kävelyn Berliinin EM-kilpailuissa 2018. Vuonna 2021 järjestetyissä Tokion olympialaisissa hän sijoittui 50 kilometrin kävelyssä 38:nneksi. Vuonna 2022 Ojala teki 20 kilometrin kävelyssä ennätyksensä 1.22.41 huhtikuussa Podébradyssa. Hän sijoittui Eugenen MM-kilpailuissa 20 kilometrillä 20:nneksi ajalla 1.23.40 ja 35 kilometrillä 13:nneksi uudella Suomen ennätyksellä 2.28.22 ja Münchenin EM-kilpailuissa 35 kilometrillä 12:nneksi ajalla 2.39.06. Budapestin MM-kilpailuissa 2023 hän oli 35 kilometrillä 25:s ajalla 2.38.34. Hänen kehonlämpönsä oli maaliintulon jälkeen 41,9 astetta.

Lähteet
-------

1. ↑  Nevalainen, Tapio: Aleksi Ojalan valmentaja vaihtui, MM-näyttö SM-kisoissa *Etelä-Suomen Sanomat*.  3.6.2017. Viitattu 31.12.2017.
2. 1 2 3 4 5 6 7  Aleksi Ojala Tilastopaja (vaatii kirjautumisen, maksullinen palvelu).
3. ↑  Kalevan kisat 2015: M 20 km kävely *live.time4results.com*. Viitattu 30.7.2015.
4. ↑  Kalevan kisat 2013: M 20 km kävely *live.time4results.com*.  Arkistoitu 4.3.2016. Viitattu 30.7.2015.
5. ↑  Kalevan kisat 2014: M 20 km kävely *live.time4results.com*. Viitattu 30.7.2015.
6. ↑  Partanen SE-aikaan 20 km kävelyssä – Valmentajan 23 vuotta kestänyt ennätys kumoon
7. ↑  Suomalaiskävelijät lunastivat paikan Rioon – Ojala ihmetteli hirmuaikaansa
8. ↑  Suomalaiskävelijät lunastivat paikan Rioon – Ojala ihmetteli hirmuaikaansa *mtv.fi*. Viitattu 19.3.2016.
9. ↑  Nämä urheilijat valittiin Suomen olympiajoukkueeseen *Ilta-Sanomat*.  31.3.2016. Viitattu 31.3.2016. fi-FI
10. ↑  Ojala käveli MM-kisapaikan, Neuvonen naisten mestariksi *yleisurheilu.fi*.  11.6.2017. Viitattu 12.6.2017.
11. ↑  Ojalalla onnistunut kuntotesti MM-kilpailujen 20 km:llä: "Kisa jätti hyvät fiilikset" *Yleisurheilu.fi*.  16.7.2022. Suomen Urheiluliitto. Viitattu 17.7.2022.
12. ↑  Ojala käveli uuden Suomen ennätyksen, italialaiselta tiukassa voittotaistossa uusi maailmanennätys – Yle seuraa yleisurheilun MM-kisojen päätöspäivää *Yle Urheilu*.  15.7.2022. Viitattu 24.7.2022.
13. ↑  Elisa Neuvonen 10:s ja Aleksi Ojala 12:s rankoissa 35 kilometrin kävelyissä *Yleisurheilu.fi*.  16.8.2022. Viitattu 17.8.2022.
14. ↑  Näin lähellä hengenvaaraa Aleksi Ojala oli MM-kisoissa – Alisa Vainiota pelottaa lähteä hellemaratonille *yle.fi*.  25.8.2023. Viitattu 17.9.2023.

Aiheesta muualla
----------------

* Kuvia tai muita tiedostoja aiheesta **Aleksi Ojala (yleisurheilija)** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |